b"\n_START_ARTICLE_\nBacant\n_START_PARAGRAPH_\nLes bacants eren seguidores del culte al d\xc3\xa9u Bacus, conegut tamb\xc3\xa9 com a Dion\xc3\xads o Clamor\xc3\xb3s. Anaven en process\xc3\xb3 a la muntanya, ballaven fins a l'\xc3\xa8xtasi, ca\xc3\xa7aven animals i els menjaven crus. Tamb\xc3\xa9 s'anomenaven bacants a les nimfes m\xc3\xa8nades i t\xc3\xadades, que habitaven la naturalesa m\xc3\xa9s salvatge, representant la for\xc3\xa7a fecundant de la natura i els esperits orgi\xc3\xa0stics de la terra, i que feien de sacerdotesses de Bacus, formant part del seu seguici i dels seus rituals._NEWLINE_El culte al d\xc3\xa9u Bacus, encara que actualment estigui associat simplement a l'embriaguesa, a l'Antiga Gr\xc3\xa8cia va ser molt important i fins i tot va influir molt en el pensament filos\xc3\xb2fic dels grecs. Originalment, Bacus era un d\xc3\xa9u traci que va anar aglutinant diferents ritus. El descobriment de la cervesa i posteriorment el del vi va ser associat pels agricultors a un d\xc3\xa9u pres de la \xc2\xabbogeria divina\xc2\xbb. _NEWLINE_Posteriorment, la uni\xc3\xb3 de Bacus amb el d\xc3\xa9u Pan li va fer un gir feminista a causa dels ritus de fertilitat del culte a aquest darrer: les bacants, o adoradores del d\xc3\xa9u Bacus, eren les qui duien a terme aquests ritus, els \xc2\xabmisteris b\xc3\xa0quics\xc2\xbb, cerim\xc3\xb2nies secretes gaireb\xc3\xa9 sempre prohibides als homes. A Roma les bacanals o orgies es van obrir a tothom, degenerant de tal manera que el Senat les va prohibir.\n_START_SECTION_\nCulte\n_START_PARAGRAPH_\nDion\xc3\xads o Bacus anava sempre acompanyat de s\xc3\xa0tirs i bacants, podent haver tamb\xc3\xa9 altres divinitats com silens, Pr\xc3\xadap o Pan. Les bacants o m\xc3\xa8nades i els s\xc3\xa0tirs compartien protagonisme, vivien als boscos i en tenien encomanada la seva cust\xc3\xb2dia._NEWLINE_El coneixement del culte ha arribat fins als nostres dies de la m\xc3\xa0 d'Eur\xc3\xadpides i la seva obra Les Bacants._NEWLINE_Tant les llevadores com les donzelles pujaven en process\xc3\xb3 a una muntanya a\xc3\xafllada i durant uns dies, sense contacte amb cap home, es llan\xc3\xa7aven a un desenfrenament d'alcohol, misticisme i al\xc2\xb7lucin\xc3\xb2gens. Les mares de nens petits en quedaven al marge._NEWLINE_El ritu contenia molts elements salvatges i arcaics, com esbocinar petits animals vius i menjar-los. Per\xc3\xb2 tamb\xc3\xa9 molt contingut er\xc3\xb2tic: Eur\xc3\xadpides conta com passaven nits senceres ballant nues, excitades en un \xc3\xa8xtasi no nom\xc3\xa9s alcoh\xc3\xb2lic. Se suposava que aquestes pr\xc3\xa0ctiques fomentaven la fertilitat, i les llevadores feien de sacerdotesses, proporcionant alcohol i drogues al\xc2\xb7lucin\xc3\xb2genes a les joves. La llegenda afirma que recorrien els boscos insinuant-se i ferint als homes que trobaven. La dansa de les m\xc3\xa8nades era el ritu central de les cerim\xc3\xb2nies._NEWLINE_Tot aix\xc3\xb2 tenia com a objectiu que les dones obtinguessin l'\xc2\xabentusiasme\xc2\xbb (que etimol\xc3\xb2gicament significa l'\xc2\xabentrada de D\xc3\xa9u\xc2\xbb) en la iniciada. Les dones que creguessin que havien fet l'amor amb els d\xc3\xa9us es consideraven afortunades i protegides._NEWLINE_Pel que fa al ritu d'esbocinar animals, representava a Bacus sent devorat pels titans. Segons la mitologia, aquest fet va permetre als titans tenir una espurna de divinitat. Aix\xc3\xad l'home, que t\xc3\xa9 una part divina i una altra de terrestre, en menjar el d\xc3\xa9u Bacus intentava ser m\xc3\xa9s div\xc3\xad._NEWLINE_Se suposa que aquests rituals no van desapar\xc3\xa8ixer completament i es van mantenir en la clandestinitat fins ben entrada l'edat mitjana, ja que s'han trobat atuells i pintures medievals representant els ritus bacants (Museu Nacional de N\xc3\xa0pols). La descripci\xc3\xb3 d'un _NEWLINE_aquelarre \xc3\xa9s molt similar a la d'una bacanal."